Sakeman beboet wat Jan Taks bedriegArgieffoto Henry Samuel Hewitt (51) en sy maatskappy Pavati Trading het Donderdag in die Bloemfonteinse streekhof verskyn. Hy is skuldig bevind en gevonnis vir oortreding van die Wet op Belastingadministrasie. “ŉ Voorlopige ondersoek deur die Suid-Afrikaanse Inkomstediens (SAID) het Hewitt se bedrog onthul,” het kapt. Christopher Singo, woordvoerder van die direktoraat vir prioriteitsmisdaadondersoeke (die Valke), gesê. Die SAID het tussen 2016 en 2020 verliese van meer as R2 miljoen gely. “Die saak is by die Valke se eenheid in Bloemfontein, wat ernstige handelsmisdaad ondersoek, aangemeld. Hewitt is op 24 Mei 2021 met ŉ dagvaarding bedien. Hy het ŉ paar keer in die hof verskyn voor hy skuldig bevind is.” Hewitt is agt jaar tronkstraf opgelê wat in sy geheel vir vyf jaar opgeskort is op voorwaarde dat hy die R2 miljoen aan die SAID terugbetaal deur middel van ŉ maandelikse paaiement van R30 000 totdat die geld terugbetaal is. Die maatskappy is met R3 miljoen beboet wat in sy geheel vir vyf jaar opgeskort is, het Singo bygevoeg.